Tientalle Pretoria-buurte se watertoevoer beperkFoto: Morné van Rooyen Tientalle buurte in Pretoria se watertoevoer word beperk na ŉ onderbreking van kragtoevoer na twee van Rand Water se pompstasies. Rand Water het watertoevoer na verskeie areas in die Stad Tshwane se jurisdiksie met 30% beperk, het Lindela Mashigo, woordvoerder van die Tshwane-metro, gesê. “Die opgelegde perk volg op ‘n onvoorsiene onderbreking in kragtoevoer na twee kritieke pompstasies Woensdagaand.” Dit het gelei dat die kragtoevoer van Eskom se Snowden-substasie na beide Rand Water se Zuikerbosch- en Lethabo-pompstasies afgeskakel is. Die twee stasies kon dus nie water pomp nie. Eskom kon Donderdag daarin slaag om kragtoevoer na die substasie te herstel. Volgens Mashigo is ŉ aantal van die Tshwane-metro se reservoirs egter hierdeur geraak. “Die situasie word ook vererger deur ŉ toename in die vraag na water weens die hoë temperature wat tans ervaar word.” Die stad het dus ŉ beroep gedoen op inwoners gedoen om spaarsamig water te gebruik sodat die reservoirs weer hul optimale kapasiteit kan bereik. “Inwoners word versoek om nie hul tuine nat te lei, motors te was of swembaddens vol te maak tot die watervloei na normaal teruggekeer het nie.” Mashigo het gesê indien daar nie aan die beroep gehoor gegee word nie kan dit tot verdere waterbeperkings lei. Sekere uitbreidings in van die volgende buurte word geraak: Annlin, Atteridgeville, Blue Hills, Bon Accord AH, Brakfontein, Bronberrik, Clubview, De Onderstepoort, De Wildt AH, Die Hoewes, Doornpoort, Dorandia, Doringkloof, Eldoraigne, Erasmia, Florauna, Ga-Rankuwa, Groenkloof, Hennopspark, Hesteapark, Heuweloord, Highveld, Kosmosdal, Laudium, Lyttelton, Lyttelton Manor, Mabopane, Midstream Estate, Mnandi AH, Monavoni, Montana, Ninapark, Nooitgedacht, Olievenhoutbosch, Olifantsfontein, Onderstepoort, Pretoria-Noord, Raslouw, Rooihuiskraal, Rosslyn, Sinoville, Suiderberg, Sunderland Ridge, Swartkop, The Reeds, Theresapark, Tileba, Valhalla, Waterkloof, Wonderboom en Zwartkop. Die Tshwane-metro het om verskoning gevra vir die ongerief.